سودان‌دا 30 ایللیک عمر البشیر حاکمیتینی دئویرن نیظامی کودتا‌یا باخمایا‌راق، باشکند خارطوم‌دا اوردو قرارگاهی اؤنون‌دکی رژیم علیهینه گؤستری‌لر 18-جی گونونده ده داوام ائدیب.
مین‌لرله پروتستوجو، سودان نیظامی کئچید شوراسی‌نین رهبرلیگی سیویل‌لره تسلیم ائتمه‌سی طلبی ایله، سودان پئشه اودالاری و موخالیف قروپ‌لارین چاغیریسی ایله اوردو قرارگاهی قارشی‌سیندا توپ‌لاشدی.
گؤستری‌لرین داوام ائتدیگی واخت‌لاردا موخالیف قروپ‌لارین اوست فورملاشماسی آزادلیق و دییشیک‌لیک بیاننامه‌سی گوجلری، بعضی رژیم گوج‌لری‌نین میدانی داغیتما تلاش گؤسترجگینی ادعا ائده‌رک، بوتون موخالیف‌لری اینقیلاب‌لارینا صاحب چیخماق اوچون میدانا چاغیردی، آنجاق عسگر و یا سیویل وطنداش‌لاردان هر هانسی بیر موداخیله گلمه‌دی.
اسکی رژیم و نیظامی شورا علیهینه شعارلار سسلن‌دیرن گؤستریچی‌لر، حاکمیت وطنداش‌لارا قویولما‌دان ساحه‌دن چیخمایا‌جاق‌لارینی بیلدیریب.
بو آرادا، چؤرک قیمت‌لرین‌دکی آرتیم سببیله 19 دسامبردا اؤلکه‌نین شمالیندا اعتراضلاری باشلاتان آتبئرا شهرین‌دن یوزلرله گؤستریچی قاتارلا اوردو قرارگاهی یاخین‌لارینا گلدی و اعتراضچی قروپ‌لارا دستک وئردی.
